**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2022. október 25-i nyilvános ülésére**

**TÁRGY:**

**Jelentés a lejárt határidejű határozatok végrehajtásáról, tájékoztató a két ülés közötti fontosabb eseményekről**

**ELŐADÓ:**

Druskoczi Tünde

polgármester

**Tisztelt Képviselő-testület!**

A lejárt határidejű képviselő-testületi határozatok végrehajtásáról az alábbiakban számolok be:

**Balatonberény Község Önkormányzata Képviselő-testületének 166/2022.(IX.29.) határozata a napirend elfogadásáról**

Balatonberény Község Önkormányzati Képviselő-testülete a 2022. szeptember 29-i nyilvános ülésének napirendjét az alábbiak szerint állapítja meg:

1. Helyi adókról szóló önkormányzati rendelet felülvizsgálata I. forduló

Előadó: Mestyán Valéria címzetes főjegyző

1. Jelentés a lejárt határidejű határozatok végrehajtásáról, tájékoztató a két ülés közötti fontosabb eseményekről

Előadó: Druskoczi Tünde polgármester

1. **Általános iskolák felvételi körzete**

Előadó: Druskoczi Tünde polgármester

1. A Balatoni Vizipolgárőr Egyesület támogatási kérelme

Előadó: Druskoczi Tünde polgármester

1. **A szociális célú tűzifa juttatásáról szóló önkormányzati rendelet megalkotása**

Előadó: Mestyán Valéria címzetes főjegyző

1. **Egyebek**

Előadó: Druskoczi Tünde polgármester

Határidő: 2022. szeptember 29.

Felelős: Druskoczi Tünde polgármester

**Intézkedést nem igényelt.**

**Balatonberény Község Önkormányzata Képviselő-testületének 167/2022.(IX.29.) határozata a helyi adókról szóló önkormányzati rendelet felülvizsgálatáról**

Balatonberény Község Önkormányzat Képviselő-testülete az előterjesztést megismerte és azt tovább tárgyalásra alkalmasnak tartja azzal, hogy a későbbi képviselő-testületi ülésen dönt.

Határidő: 2022. október havi soros ülés

Felelős: Mestyán Valéria címzetes főjegyző

**A 2022. október 25-i képviselő-testületi ülés napirendjét képezi.**

**Balatonberény Község Önkormányzata Képviselő-testületének 168/2022.(IX.29.) határozata a lejárt határidejű határozatok végrehajtásáról szóló beszámoló elfogadásáról**

a) Balatonberény Község Önkormányzat Képviselő-testülete a lejárt határidejű határozatok végrehajtásáról adott jelentést elfogadja.

Határidő: 2022. szeptember 29.

Felelős: Druskoczi Tünde polgármester

b) Balatonberény Község Önkormányzat Képviselő-testülete a két ülés között végzett munkáról, fontosabb eseményekről, intézkedésekről adott beszámolót elfogadja.

Határidő: 2022. szeptember 29.

Felelős: Druskoczi Tünde polgármester

**Intézkedést nem igényelt.**

**Balatonberény Község Önkormányzata Képviselő-testületének 169/2022.(IX.29.) határozata az általános iskolai körzetekről**

Balatonberény Község Önkormányzat Képviselő-testülete az iskolák felvételi körzete tekintetében a Balatonkeresztúri Festetics Kristóf Általános Iskola kijelölését javasolja a 2023/24. tanév vonatkozásában.

Határidő: 2022. október 15. Siófoki Tankerületi Központ értesítése

Felelős: Druskoczi Tünde polgármester

**A Siófoki tankerületi Központot a döntésről értesítettük.**

**Balatonberény Község Önkormányzata Képviselő-testületének 170/2022.(IX.29.) határozata a Balatoni Vizi Polgárőr Egyesület támogatásáról**

Balatonberény Község Önkormányzat Képviselő-testülete a Balatoni Vizi Polgárőr Egyesület kérelmét megismerte, megtárgyalta és az egyesület részére 2022. évben további 50.000 Ft támogatást nyújt elszámolási kötelezettséggel a 2022. évi költségvetési tartalék terhére.

Határidő: szerződéskötésre 15 nap

Felelős: Druskoczi Tünde polgármester

**A Balatoni Vizi Polgárőr Egyesülettel a támogatási szerződést megkötöttük és intézkedtünk a pénzügyi csoport felé a támogatás kifizetése iránt.**

**BESZÁMOLÓ A KÉT ÜLÉS KÖZÖTTI FONTOSABB ESEMÉNYEKRŐL**

A Balatonszentgyörgy Környéki Önkormányzatok Társulása 2022. szeptember 21-én nyilvános ülést tartott, melynek témája a bölcsődei finanszírozás költség- átcsoportosításáról döntéshozatal, illetve az iskolai konyha személyzetének egy fővel történő bővítése.

A társulás elnöke tárgyalásokat folytatott annak érdekében, hogy további támogatási forrásokat fordíthassanak a bölcsőde építési költségeire. A már elnyert 300 millió forinton belül átcsoportosítást hajtanak végre, így nem kerülne beszerzésre a személyszállításra alkalmas kisbusz, illetve az egyedileg tervezett bútorok elkészítése nem történne meg. Ez az átcsoportosított összeg és a plusz 25%-os finanszírozás -ami kb. 80 millió Ft- már lehetőséget biztosítana a beruházás befejezésére.

Minden más felmerülő költséget Balatonszentgyörgy Község Önkormányzata finanszírozza meg saját költségvetéséből.

A Margaréta Óvodához integrált konyha működési kapacitásai az elmúlt időben 50 %-kal megemelkedtek, ezért szükségessé vált 1 fő konyhai személyzettel bővíteni a meglévő foglalkoztatotti állományt. 1 fő minimálbéres dolgozó került felvételre, akinek bérköltsége az idei évben 600.000 Ft-ot igényel. A társulási határozat szerint az 1 fő foglalkoztatási költségeit az óvoda költségvetési kiadása terhére biztosítja a társulás.

A Balatoni Szociális Társulás gesztor polgármesterével személyes egyeztetésre került sor az Alapszolgáltatási Központ balatonberényi telephelyének téli időszakban történő üzemeltetéséről, tekintettel arra, hogy jelenleg 1 fő veszi igénybe a nappali ellátást heti 1 alkalommal. A rezsiköltségek csökkentése érdekében felmerült a balatonberényi önkormányzat részéről az a javaslat, hogy az ott dolgozók számára a polgármesteri hivatalban biztosítunk irodahelyiséget, de ezt a javaslatot a társulás elnöke nem támogatta, mert indokai szerint a nappali ellátásra igénybe vehető állami támogatás fedezi a tényleges üzemeltetési kiadásokat, valamint az Alapszolgáltatási Központ intézményvezetője ragaszkodott a telephelyen történő munkavégzéshez.

A Naturista Kemping melletti parkban a lámpák nagy része nem működik. Szakemberekkel felmérettük a hiba okát és azt a tájékoztatást kaptuk, hogy olyan mértékű a villamos kábelek állapotromlása, hogy a javítás költségei jelentősen meghaladják pénzügyi lehetőségeinket. Alternatív megoldási javaslatként jött szóba napelemes lámpatestek beszerzése és felszerelése, így jelentős költségmegtakarítással megoldható a probléma. Jelenleg árajánlat kérése van folyamatban, szeretnénk a költségvetési tartalék terhére még idén megoldani a közvilágítás helyzetét.

Sok bejelentés érkezett arról, hogy nem égnek az utcai lámpák, összesen 19 hibabejelentést adtunk le, a héten már meg is kezdődőt a hibás lámpatestek kijavítása.

A településen közel 20 db. KRESZ tábla fog megújulni kb. 200.000 Ft értékben a virág utcák környékén, a Hétvezér utcában, de a falu több részén is új közlekedési jelzőtáblákat állítunk fel.

2022. október 15-én civil összefogással nagyszabású temető takarítást végeztünk kb. 40 fő aktív részvételével, akiknek ez úton is köszönjük munkáját.

A két év COVID-os időszak után idén ismét megrendezésre kerül az Idősek Napja rendezvény, amire elsősorban a 70 év felettieket várjuk szeretettel október 21-én a művelődési házban. A szervezést a Vöröskereszt helyi alapszervezete és a művelődési ház munkatársai végezték.

A Helyi Esélyegyenlőségi Program intézkedési tervének végrehajtásáról egyeztető fórum lesz október 19-én, a tanácskozás célja a helyben élő, hátrányos helyzetű lakossági csoportok helyzetének javítását szolgáló intézkedések áttekintése és a szükséges módosítások átvezetése.

A Múltház Múzeum felújítása elnevezésű, OC-INF-2021/1 kódszámú támogatással elnyert pályázat vonatkozásában a képviselő-testület a 159/2022.(IX.13.) számú határozatával a lefolytatott közbeszerzési eljárást -a benyújtott magas ajánlati árak miatt- eredménytelennek nyilvánította. Kezdeményezte a Támogatónál a műszaki tartalom csökkentésére és a kivitelezési határidő módosítására vonatkozó kérelem benyújtását. Ismert a T. Képviselő-testület előtt, hogy a közbeszerzési eljárás eredménytelennek nyilvánítására azért került sor, mert a beérkezett 3 ajánlatból a legalacsonyabb ajánlat is bruttó 20.353.516 Ft-tal haladta meg a rendelkezésre álló pályázati támogatás összegét.

A hivatkozott határozat értelmében a Támogató szervezet felé a tájékoztatást megtettük. Kérelmeztük elsősorban a befejezési határidő 2023. 05. 31-re történő módosítását, a csökkentett műszaki tartalom elfogadását és a támogatási összeg megemelését is kezdeményeztük.

A műszaki tartalom felülvizsgálata és módosítása alapján **a jelenlegi árszinten**, az eredeti fejlesztési cél megtartásával az építés bekerülési költsége várhatóan kb. 14.000.000 Ft-tal csökkenthető.

Egyidejűleg indokolt lenne a közbeszerzési eljárás ismételt, minél hamarabb történő kiírása a közelgő téli időjárás és a véghatáridő közelsége miatt is.

Mivel az önkormányzat továbbra is elkötelezett a projekt megvalósítása mellett, ezért javaslom, hogy a képviselő-testület biztosítson önerőt -15.000.000 Ft keretösszeggel- a 2023. évi költségvetésében a beruházás hiányzó fedezetére.

**Határozati javaslat:**

1. Balatonberény Község Önkormányzatának Képviselő-testülete elrendeli a Múltház Múzeum felújítására és fejlesztésére a nyílt közbeszerzési eljárás ismételt kiírását, mellyel továbbra is a Nyíri Ügyvédi irodát (1126 Budapest, Kiss János altábornagy u. 11. fszt.1.) bízza meg.
2. A képviselő-testület kötelezettséget vállal arra, hogy a pályázattal elnyert támogatási összegen felül szükséges beruházási költségekre, 15.000.000 Ft keretösszeggel az önerőt biztosítja a 2023. évi költségvetés terhére.

Határidő: közbeszerző értesítésére 5 nap

Felelős: Druskoczi Tünde polgármester

Kérem a T. Képviselő-testületet, hogy a lejárt határidejű határozatok végrehajtásáról, valamint a két ülés közötti fontosabb eseményekről szóló beszámolómat elfogadni szíveskedjen.

**Határozati javaslat**

a) Balatonberény Község Önkormányzat Képviselő-testülete a lejárt határidejű határozatok végrehajtásáról adott jelentést elfogadja.

Határidő: 2022. október 25.

Felelős: Druskoczi Tünde polgármester

b) Balatonberény Község Önkormányzat Képviselő-testülete a két ülés között végzett munkáról, fontosabb eseményekről, intézkedésekről adott beszámolót elfogadja.

Határidő: 2022. Október 25.

Felelős: Druskoczi Tünde polgármester

Balatonberény, 2022. október 19.

Druskoczi Tünde sk.

polgármester