# Balatonbereny_265

# ELŐTERJESZTÉS

# BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE

# 2022. október 25-ei nyilvános

# ülésére

# Tárgy:

**A települési támogatásokról, a személyes gondoskodást nyújtó szociális és gyermekjóléti ellátásokról szóló önkormányzati rendelet**

# Előadó:

**Mestyán Valéria**

**címzetes főjegyző**

**Előkészítette: Schenkné Gaál Zsuzsanna**

**szociális és gyámügyi főtanácsos**

**Tisztelt Képviselő-testület!**

A lakossági jövedelmek (minimálbér, garantált bérminimum, munkabérek, nyugdíjak és nyugdíjszerű ellátások) növekedésére és ezzel párhuzamosan az inflációra, valamint a megélhetési és lakhatási költségek jelentős emelkedésére tekintettel, továbbá a szociális támogatások igénylésére vonatkozó szabályok gyakorlati alkalmazásának tapasztalataira figyelemmel szükségessé vált a települési támogatásokról, a személyes gondoskodást nyújtó szociális és gyermekjóléti ellátásokról szóló 7/2021. (V. 19.) önkormányzati rendelet felülvizsgálata.

A tervezet tartalmazza a települési támogatásokra – a rendkívüli települési támogatásra, a lakásfenntartási költségekhez nyújtott települési támogatásra, a gyógyszertámogatásra – vonatkozó jogosultsági jövedelemhatárok növelését, és nagyobb mértékű/összegű támogatások összegét, és az eddigiek mellett új típusú támogatások bevezetését.

Ilyen új támogatási formaként javasoljuk bevezetni az önkormányzati tűzifa támogatást, mely azoknak a lakosoknak jelente segítséget, akik kizárólag fával tudják megoldani a fűtést, és akiknek elfogyott a téli tüzelője, vagy nem képesek megvásárolni az egész fűtési idényre elegendő tűzifát.

Új támogatásként javasoljuk bevezetni a szociálisan rászorult személyek/családok részére hivatalból megállapítandó karácsonyi élelmiszercsomagot is.

Az önkormányzati rendelet felülvizsgálatát megelőző előkészítő és egyeztető szakaszban világossá vált, hogy az új típusú támogatási formák rendeletbe való beépítése és a jelenlegi rendelet számos ponton történő megváltoztatásának igénye miatt a rendelet nehezen áttekinthetővé válna.

A fentiek alapján javaslom a Tisztelt Képviselő-testületnek új rendelet megalkotását.

**A szociális igazgatásról és szociális ellátásokról szóló 1993. évi III. törvény** (a továbbiakban Szt.) 132. § (4) bekezdése értelmében: a települési önkormányzat felhatalmazást kapott, hogy rendeletben szabályozza a **települési támogatás** keretében nyújtott ellátások **jogosultsági feltételeit**, az ellátások **megállapításának, folyósításának**, valamint **felhasználása ellenőrzésének** szabályait.

Az Szt. 45. § (3)-(5) bekezdése értelmében a képviselő-testület **a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére** rendkívüli települési támogatást **köteles nyújtani.**

Rendkívüli települési támogatásban elsősorban azokat a személyeket indokolt **részesíteni, akik önmaguk, illetve családjuk létfenntartásáról** más módon nem tudnak gondoskodni vagy **alkalmanként jelentkező többletkiadások** - így **különösen** betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások- vagy a **gyermek hátrányos helyzete miatt** anyagi segítségre szorulnak.

A rendkívüli települési támogatás **kérelemre és hivatalból** - különösen nevelési-oktatási intézmény, gyámhatóság vagy más családvédelemmel foglalkozó intézmény, illetve természetes személy vagy a gyermekek érdekeinek védelmét ellátó társadalmi szervezet kezdeményezésére - is megállapítható.”

A települési önkormányzat **az Szt. 45. § (3) bekezdés alapján köteles rendkívüli települési támogatást nyújtani.** E jogcím tekintetében **kötelező a rendeletalkotás**. A létfenntartást veszélyeztető élethelyzet, létfenntartási gond, valamint az ilyen helyzetekben nyújtandó támogatás összegének meghatározása ugyanakkor **az önkormányzat jogosultsága.**

Az Szt. csak a rendkívüli települési támogatás biztosítását írja elő kötelezően, **e tekintetben semmiképpen nincs mérlegelési jogköre az önkormányzatnak**, és az ellátást minden, az adott településen bejelentett lakó- vagy tartózkodási hellyel rendelkező személynek biztosítania kell.

Az Szt. 7. § (1) bekezdés alapján a települési önkormányzat, t**ekintet nélkül hatáskörére és illetékességére**, **köteles az arra rászorulónak rendkívüli települési támogatást, étkezést, illetve szállást biztosítani, ha ennek hiánya a rászorulónak az életét, testi épségét veszélyezteti**.

Az ellátást biztosító követelheti az (1) bekezdés alapján kifizetett rendkívüli települési támogatás megtérítését a hatáskörrel és illetékességgel rendelkező szervtől.

Az Szt. 7.§-a alapján, továbbá **a település hatáskörére és illetékességére tekintet nélkül köteles biztosítani a rendkívüli települési támogatást minden olyan személynek**, akinek élete, testi épsége az ellátás nélkül veszélyben lenne.

Ennek megfelelően **a települési támogatás egyéb formái tekintetében a településen létesített bejelentett lakó- és tartózkodási hely előírása jogszerű**, feltéve, hogy a megkívánt időtartam nem észszerűtlenül hosszú.

A települési önkormányzatok - az Szt.-ben rögzítettekre figyelemmel - **a helyi sajátosságoknak megfelelően különböző települési támogatási fajtákat állapíthatnak meg**.

A képviselő-testület **az Szt. rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján** - pénzbeli vagy természetbeni formában - települési támogatást nyújt. Települési támogatás keretében nyújtható támogatás különösen

„a) a lakhatáshoz kapcsolódó rendszeres kiadások viseléséhez,

b) a 18. életévét betöltött tartósan beteg hozzátartozójának az ápolását, gondozását végző személy részére,

c) a gyógyszerkiadások viseléséhez,

d) a lakhatási kiadásokhoz kapcsolódó hátralékot felhalmozó személyek részére.”

A **45. § (1) bekezdés a)-d) pontjában** található felsorolás **nem taxatív** jellegű, az önkormányzat bármely más támogathatónak ítélt élethelyzet alapján nyújthat települési támogatást, vagyis rendeletében **más támogatási formákat is szabályozhat**.

Továbbá az Szt. 26. §- a alapján a képviselő-testület **a hatáskörébe tartozó pénzbeli ellátásokat kiegészítheti,** és a **szociálisan rászorultak részére** - a rendeletében meghatározott módon és feltételek szerint - **más (települési támogatásnak nem minősülő) pénzbeli támogatásokat is megállapíthat.**

**A helyi rendeletben biztosítania kell a rászorultság elvét, melyet** a Kúria 5014/2019/3. és 5030/2019/3. számú határozata is rögzít.

A rendelet I. fejezete tartalmazza

* a rendelet hatályára vonatkozó rendelkezéseket,
* az értelmező rendelkezéseket,
* a szociális ellátások rendszerét,
* az eljárási rendelkezéseket,
* a hatásköri szabályokat,
* a támogatások folyósításának szabályait.

A rendelet II. fejezete a pénzbeli és természetbeni települési támogatások egyes eseteit határozza meg.

Rendkívüli települési támogatás

A rendkívüli települési támogatás esetében a támogatásra való jogosultság jövedelemhatárai és az egy személy vagy család részére alkalmanként, és az évente adható összesen megállapítható összeg kerül meghatározásra.

Az alkalmanként adható összeget 5.000-50.000 Ft között, az évente összesen adható támogatási összeget az öregségi nyugdíj legkisebb összegének 530 %-ában (151.050 Ft-ban) javasoljuk meghatározni.

Az évente egy alkalommal megállapítható – a létfenntartást vagy lakhatást veszélyeztető rendkívüli élethelyzetben nyújtható - támogatás összegét maximum 150.000 Ft-ban javasoljuk meghatározni.

Ez a támogatás annak az igénylőnek lenne adható, akinek a jövedelme a rendkívüli települési támogatás jogosultsági jövedelemhatára felett van, de nem haladja meg az öregségi nyugdíj legkisebb összegének tízszeresét (285.000 Ft-ot).

Javasoljuk továbbá, hogy az azonnali megállapítást igénylő esetekben adható, polgármesteri hatáskörbe átruházott támogatás összege 150.000 Ft-ban legyen meghatározva.

Lakásfenntartási támogatás

A lakásfenntartási költségekhez nyújtott települési támogatás esetében a jogosultsági jövedelemhatárt az öregségi nyugdíj legkisebb összegének 350 %-ában (99.750 Ft-ban) javasoljuk meghatározni, és a támogatás havi összegét 5.000-7000 Ft-ban javasoljuk megállapítani.

Javasoljuk továbbá, hogy az eddigi gyakorlati tapasztalatok alapján a támogatás folyósítása kizárólag természetbeni formában, a közműszolgáltató részére történő átutalással történjen.

Gyógyszertámogatás

Változatlan szabályok mentén épül fel, csupán a jövedelemhatárok lennének megemelve, és a gyógyszerköltség mellett a gyógyászati segédeszközök költsége (vércukormérő tesztcsík, injekciós tű, felnőtt pelenka stb.) is beszámítható lenne.

Javasoljuk továbbá az alkalmanként megállapítható gyógyszertámogatási összegek emelését is, így a gyógyszertámogatás alkalmankénti összege 7.000-11.500 Ft; a méltányossági támogatás összege pedig 7.000 Ft-10.000 Ft lenne.

Temetési támogatás

A megnövekedett temetési költségekre tekintettel javasoljuk a temetési támogatás összegét is megemelni, így a támogatási összeg 40.000 Ft vagy 60.000 Ft lenne az igénylő jövedelmének függvényében.

Köztemetéssel kapcsolatos szabályok

A köztemetésre vonatkozó szabályozás nem változatlan.

Családalapítási támogatás

A jogosultsági feltételek nem változnának, csupán annyi változás lenne, hogy örökbefogadás, illetve családba fogadás esetén nem a gyermek egy éves korának betöltéséig, hanem az örökbefogadást, illetve a családba fogadást engedélyező határozat véglegessé válásától számított 90 napig lehetne igényelni a támogatást.

Iskolakezdési támogatás

Az összegét 20.000 Ft-ban javasoljuk meghatározni, és a támogatás a gyerek jogán, de a szülő részére lenne megállapítva.

Első osztályos tanulók támogatása

Az összege nem változna, a támogatás a gyermek jogán, de a szülő részére lenne megállapítva.

Önkormányzati tűzifa támogatás

Új támogatási forma lenne. A támogatásra az az igénylő lenne jogosult, aki életvitelszerűen a községben lakik, az ingatlana fűtését kizárólag fatüzelésre alkalmas fűtőberendezéssel biztosítja, más fűtési lehetősége (pl. gázfűtés) nincs, és nyilatkozik arról, hogy nem rendelkezik tűzifával.

A fenti feltételeknek megfelelő személyek abban az esetben kaphatnának tűzifa támogatást, ha a családban az egy főre számított havi jövedelem nem haladja meg az öregségi nyugdíj legkisebb összegének 450 %-át (128.250 Ft-ot), egyedülálló személy esetén az öregségi nyugdíj legkisebb összegének 550 %-át (156.750 Ft-ot).

Az önkormányzati tűzifa támogatás egy családban csak egy személy részére és évente egy alkalommal járna, a mennyisége legfeljebb 3 m3 lenne.

A támogatás az adott évben az önkormányzat rendelkezésére álló készlet mértékéig lenne megállapítható.

A tűzifa kiszállításáról az önkormányzat saját költségén gondoskodna.

A támogatás iránti kérelem december 1. napjától február 28. napjáig lenne benyújtható.

Karácsonyi élelmiszercsomag

Új támogatási forma lenne, melyet hivatalból indult eljárás keretében állapítana meg az önkormányzat.

A szociálisan rászoruló konkrét személyeket/családokat a Szociális, Egészségügyi, Kulturális és Oktatási Bizottság határozná meg.

Az élelmiszercsomagot minden év december hónapban biztosítaná az önkormányzat a rászorulók részére.

Az élelmiszercsomag összeállításáról és kiszállításáról az önkormányzat gondoskodna, de civil szervezetek (pl. Vöröskereszt helyi szervezete) bevonásával.

Az élelmiszercsomag értéke jogosult személyenként/családonként legfeljebb 5.000 Ft lenne.

A rendelet III. fejezete a záró rendelkezéseket tartalmazza:

Rendelkezni kell az új rendelet hatálybalépéséről és hatályon kívül kell helyezni a települési támogatásokról, a személyes gondoskodást nyújtó szociális és gyermekjóléti ellátásokról szó 7/2021.(V. 19.) önkormányzati rendeletet.

**Előzetes hatásvizsgálat**

**Balatonberény Község Önkormányzat Képviselő-testületének a települési támogatásokról, a személyes gondoskodást nyújtó szociális és gyermekjóléti ellátásokról szóló önkormányzati rendelethez**

Balatonberény Község Önkormányzatának Képviselő-testülete a képviselő-testületnek az Alaptörvény 32. cikk. (2) bekezdésében meghatározott eredeti jogalkotói hatáskörében, az Alaptörvény 32. cikk. (1) bekezdés f) pontjában meghatározott feladatkörében eljárva - előzetes egyeztetést követően **– a települési támogatásokról, a személyes gondoskodást nyújtó szociális és gyermekjóléti ellátásokról szóló önkormányzati rendeletet a következő előzetes hatásvizsgálat alapján hirdeti ki:**

A jogalkotásról szóló 2010. évi CXXX. törvény (a továbbiakban: Jat.) 17.§ (1)-(2) bekezdése alapján a 2022-23. évi önkormányzati költségvetési rendelet várható következményeiről – az előzetes hatásvizsgálat tükrében – az alábbi tájékoztatást adom:

**1. A rendelet valamennyi jelentősnek ítélt hatása, különösen:**

**a) *A rendelet társadalmi, gazdasági, költségvetési hatása:***

A szociális igazgatásról és szociális ellátásokról szóló 1993. évi III. törvény (a továbbiakban Szt.) alapján 132. § (4) bekezdése értelmében: a települési önkormányzat felhatalmazást kapott, hogy rendeletben szabályozza az étkeztetés jogosultsági feltételeinek részletes szabályait, a települési támogatás keretében nyújtott ellátások jogosultsági feltételeit, valamint az ellátások megállapításának, kifizetésének, folyósításának, valamint felhasználása ellenőrzésének szabályait.

Az Szt. 45. § (3)-(5) bekezdése értelmében a képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani.

A helyi rendeletben biztosítania kell a rászorultság elvét, melyet a Kúria 5014/2019/3., és 5030/2019/3. számú határozat is rögzít.

Ennek azért van jelentősége, mert a költségvetési támogatások igénybevételénél a Szt. alapján biztosított támogatások körében számolhatók el az önkormányzati szociális jellegű kiadások.

***b) A rendelet környezeti és egészségügyi következményei:* A támogatásokhoz való hozzájutás a rászorult személyek egészségügyi, szociális és jövedelmi viszonyaiban beálló negatív következmények hatásait igyekszik csökkenteni.**

**c) *A rendeletnek adminisztratív terheket befolyásoló hatása****:* a rendelet alapján új – az egyes ellátási formákhoz, és a feltételekhez igazodó formanyomtatványok elkészítését, és azok közzétételét kell biztosítani.

**2. A jogszabály megalkotásának szükségessége, a jogalkotás várható következménye:**

Az állampolgárok számára többlet-terhet nem jelent, a feltételek meghatározása pontosabb, a költségvetési támogatások igénybevételének jövőbeni jogszerűségét biztosítja.

**3. A jogszabály alkalmazásához szükséges személyi, szervezeti, tárgyi és pénzügyi feltételek:** rendelkezésre állnak.

1. Balatonberény, 2022. október 20.

  Mestyán Valéria

címzetes főjegyző